1. Tul din il-ġimgħa għaddiet minn taħt l-għajn ta' diversi aħbar mill-iktar inkwetanti. Dehret f'ġurnal lokali l-oġġezzjoni u l-protesta ta' diversi Maltin fl-Awstralja dwar din l-iskema tal-bejgħ taċ-ċittadinanza. Minkejja dak kollu seħħ. Minkejja l-vuċi kostanti tal-Oppożizzjoni, il-Prim Ministru baqa' jwebbes rasu fix-xejn. Flok qiegħed imur lejn ir-raġuni qiegħed minflok iżomm ruħu waħdu u iżolat minn diversi. Id-dibattitu b'urġenza ta' nhar it-Tnejn li għaddew ma serva għal xejn pożittiv, għal xejn li bih il-Gvern jibda' jifhem xi żball kbir qiegħed jagħmel. 2. L-intenzjoni tal-Oppożizzjoni kienet waħda mill-iktar ġenwina u leġittima. Il-vot fil-Parlament Ewropew, id-dibattitu li ppreċeda dan il-vot għamlulna ħafna ħsara. Ma' kull min titkellem, kulħadd jgħidlek li dan huwa wieħed mill-ikbar żbalji li pajjiżna seta' jagħmel fl-istorja politika tiegħu. L-Oppożizzjoni riedet tressaq għad-diskussjoni mozzjoni biex terġa' ġġib ftit sens komun lura f'moħħ u ħidmet dan il-Gvern. Ir-riżultat kien proprju l-kontra ta' dak li ħsibna. 3. Minflok rajna diskorsi fil-Parlament li saru f'ferneżija ta' biżgħat. Rajna Prim Ministru li, biex jinforza l-argumenti tiegħu, sibnih jgħolli leħnu u jitkellem b'mod li impressjona għal dak kollu li mhuwiex bażat fuq ir-raġuni u l-moderazzjoni u s-sens komun. L-għada filgħodu, kienu diversi dawk li kienu impressjonati negattivament bil-livell ta' dan id-diskors. Diversi anqas taw każ tal-kontenut, taw minflok attenzjoni lejn il-metodu li bih sar. Ċert li ħafna kapitali fl-Ewropa ħadu nota tajba ta' dan. 4. Anke jekk dan ma kienx biżżejjed, biex ikompli jixħetna f'dellijiet koroh, issa għandna wkoll Maltin ta' barra li qed jipprotestaw. F'kumment li ingħata Victor Borg qal espressament li diversi persuni ta' dixxendenza u ċittadinanza Maltija fl-Awstralja qed iħossuhom umiljati b'dak li qiegħed iwettaq dan il-Gvern. Mhux biss, imma li diversi semgħu minn dak il-pajjiż kbir u ġeneruz dak li kien għaddej fil-Parlament Ewropew. Dan qal hekk: U jkompli: Kliem li minnhom infushom jispjegaw il-gravità tas-sitwazzjoni. 5. Issa fuq dan diġà kelli l-opportunità li nitkellem dwaru fl-aħħar dibattitu parlamentari ta' Diċembru. Kont diġà ġbidt l-attenzjoni tal-Gvern għal dan imma ovvjament, fl-ispirtu ta' suppervja u ras iebsa li bħalissa jinsab maħkum minnu, dan kollu ġie injorat. B'din il-petizzjoni għaddejja, nittama sinċerament li l-burdata tinbidel u s-sens komun jibda dieħel biċċa biċċa lura. Infakkar li Gvernijiet Nazzjonalisti, tul dawn l-aħħar snin, issudaw il-pożizzjoni ta' diversi Maltin li qed jgħixu barra. Daħħalna sistema aqwa biex ikunu jistgħu jakkwistaw lura ċ-ċittadinanza Maltija li diversi kienu tilfu qabel u tajna lill-ulied u lin-neputijiet din l-opportunità. Mhux biss, imma daħħalna liġi li permezz tagħha daħħalna Kunsill apposta biex jissalvagwardja d-drittijiet tagħhom. 6. Minflok l-affarijiet sejrin 'il quddiem, jidher ċar li bdew imorru lura taħt din l-amministrazzjoni. Nittama li l-Gvern fl-aħħar jibda' jiċċaqlaq u jbiddel kompletament triqtu. Nittama sinċerament li ma nkomplux inġibu r-reputazzjoni eċċellenti tagħna f'sitwazzjoni mill-iktar ħażina. Jekk dan ma jsirx malajr, il-pożizzjoni ser taggrava ruħha. Il-futur biss jista' jgħidilna jekk ir-raġuni hux ser tvinċi jew tkunx il-forza tas-suppervja li tibqa' għaddejja.
Il-Maltin ta' barra